| מתי מתחיל גיל ההתבגרות?
מתי מתחיל גיל ההתבגרות?
"אני לא חברה שלך, אל תדבר אליי ככה": אם אמרתם את המשפט הזה יותר מפעם אחת השנה ברכותיי, אתם הורים. אין כל ספק שהורות היא משימת חיינו, אנחנו מתמסרים לתפקיד הזה גם שנים אחרי הפנסיה. שומרים על הילדים שלנו מכל משמר, מתבוננים באושר אחרי כל צעד שלהם, ומחכים לראות אותם צמחים וגדלים.
איפשהו בתחילת שנות העשרה של ילדינו אנחנו נאלצים להתמודד גם עם שינויים במצב הרוח של האנשים הצעירים שגדלים אצלנו בבית, אבל מה קורה אם נסיבות החיים מביאות אותם להתנהג בצורה שונה? מיכל דליות שוחחה עם מאזינה שבתה בת ה־11 הגיבה קשה לפרידה של הוריה, ומאז אומרת בכל הזדמנות שהיא רוצה לעבור לגור לבד, ולנהל את עצמה. דליות הציעה תוכנית פעולה.
"אני אמא ל־3 בנות מדהימות וחכמות", סיפרה המאזינה, "לפני כשנה וחצי אני ואביהם סיימנו את מערכת היחסים שלנו, והחלטנו להתגרש. מאז בתי בת ה־11 מתנהגת בחוצפה, דורשת שאתן לה את המזונות שאביה מעביר, ומתנהגת באופן מניפולטיבי. היא מסרבת לעשות שיעורי בית, מקללת, ורוצה שאתן לה כסף בשביל לגור לבד. אני מנסה לדבר איתה, מסבירה לה יפה את המצב, אבל היא לא נרגעת. מה עליי לעשות בכדי לשפר את התקשורת שלי מולה?"
לפי תפיסתה של דליות עודף דיבורים לא מסייע לשיפור היחסים, "בתור התחלה חשוב שנזכור שאין לנו שליטה על אף אחד ביקום הזה, מלבד על עצמנו. אנחנו לא יכולים לגרום לאחרים לשנות את ההתנהגות שלהם מולנו, אנחנו חייבים לשנות את ההתנהגות שלנו מולם", הדגישה דליות. לכן גם הורים לא יכולים לשנות את התנהגותם של ילדיהם, הם יכולים לשנות את הדרך שבה הם מגיבים, לזכור שילדים מגיבים למעשים ולא לדיבורים, ובכך לייצר שינוי הדרגתי. "יש לך ילדה מאוד חכמה, חוצפנית, כזו שמעזה ומצליחה לייצר מניפולציות, ואת נופלת בפח. עלייך לעשות סוף לדבר הזה, ויפה שעה אחת קודם. עושה רושם שהיא מפעילה את כל העולם, ולכן אני מציעה שתפנו לקבלת טיפול רגשי", קבעה דליות.
בהמשך המליצה שהשתיים ינהלו שיחה אחורנה בנושא, "תבהירי לה שילדה בת 11 לא יכולה לדאוג לעצמה בעולם המודרני, ומיד אחר כך תפרשי בפניה את החובות שלך מולה, ואת החובות שלה מולך. תסבירי לה שהיא חייבת ללכת לבית הספר בזמן, להכין שיעורי בית, ולהבין שהיא תוכל לנהל את הכסף שלה רק כשהיא תהפוך להיות אישה בוגרת ותעבוד בשבילו, וכרגע היא לא נמצאת במצב בו היא יכולה לעשות את זה". לדבריה של דליות כדאי לעמוד מאחורי הדברים ולא להישבר, "תהיי איתנה בדעתך, ותגידי לה שאתן סיימתן לדבר".